Ons gee in Oktober se Nuusbrief veral aandag aan Veediefstal, geskryf deur Isabel Kruger - Voorsitter Vrystaat Veediefstal Forum en die Gelykbreekpunt van 'n speenkalfprys, geskryf deur Nelius Ferreira - Vise-Voorsitter, Vrystaat RPO.
Die RPO doen weereens 'n ernstige beroep op rooivleisprodusente om alle vee te merk. Die veediefstaleenhede se hande is afgekap wanneer gesteelde vee teruggekry word, maar nie met 'n amptelike brandmerk gemerk is nie. Boonop kan daar groot boetes opgelê word vir vee wat nie gemerk is nie.
Die gelykbreekpunt van 'n speenkalfprys is 'n riglyn wat u kan help om te bepaal of u wins maak met 'n speenkalfpersentasie, speengewig en koeikoste.
Die beskikbaarheid van entstof bly steeds 'n probleem. Bloutong B en C kan vervaardig word, maar Onderstepoort ondervind 'n probleem om A teen die regte digtheidsvlakke te vervaardig .
Ons doen 'n beroep op u om voorstelle te maak van onderwerpe wat u graag in die Nuusbrief bespreek wil hê.
Veediefstal is 'n onderwerp wat verskillende emosies by boere uitlok. Vir die afgelope jaar het die Vrystaat RPO, en spesifiek die Veediefstal forum verskeie aksies geloots om die boer in te lig rakende die merk van diere. Daar is duidelik 'n verkeerde persepsie rakende laasgenoemde aangesien die vrae by elke vergadering gevra word of 'n verfmerk of selfs die knip in die oor of oorplaatjie 'n wettige merk van diere is. Die antwoord bly NEE. Die wet op die Identifikasie van diere is duidelik dat dit slegs 'n geregistreerde brandmerk of tatoeëermerk kan wees.
'n Boer in die Vrystaat het bykans 60 skape verloor wat gesteel is. Daar was volgens hom duidelike tekens dat dit wel sy skape is aangesien die diere reggemaak was om te skeer, maar die veedief het sy eie tatoeëermerk aangebring.( Duidelik was sy diere dan nie gemerk nie.) Daar kan DNA bepaal word, maar let daarop dat indien jy die ramme en die spesifieke skape wat gesteel is toets, sal die uitslag bepaal dat dit "moontlik" is dat dit aan Mnr X kan behoort. Op "moontlik" gaan niemand 'n hofsaak wen nie. Vir die rede moet AL die ooie ook getoets word, wat in die geval by die 800 ooie is. Dink net aan die kostes van die DNA toetse en die boer sal self verantwoordelik wees vir hierdie kostes. Die eienaar kan nie eienaarskap bewys sonder die toetse wat astronomies gaan wees nie. Dan is daar ook die vooruitsig dat die boer 'n boete opgelê gaan word omdat sy skape nie getatoeëer is nie.
Gekyk na bg. Is daar 'n paar sake wat hierdie paadjie volg. Van die forum se kant kan ons help indien daar swak ondersoek is of indien sake dalk sloer in die hof. Vir hierdie is daar 'n advokaat aangewys wat spesifiek na sake by die hof omsien asook die vonnis van sake.
Wanneer ons kyk na die boetes tans vir die Vrystaat rakende 'n paar artikels is hier 'n paar vonnisse wat opgelê kan word.
(Indien die oortreding herhaaldelik voorkom binne 6 maande in terme van 0-10 Diere, sal die saak na die hof verwys word.)
Bestuur, vervoer of aanjaag van vee of produk waarvan so 'n persoon nie die eienaar is nie, langs 'n publieke pad, sonder dat die persoon in besit is van die nodige verwyderings sertifikaat wat deur die eienaar of aangestelde agent uitgereik is nie.
Versuim om 'n verwyderings sertifikaat interme van Artikel 8(1)(a) uit te reik aan die persoon/e wat die diere vervoer of aanjaag langs 'n openbare pad.
Enige persoon wat 'n dier in sy besit het wat nie gemerk is volgens die bepalings van die artikels nie.